32004L0095
L 301/42
JURNALUL OFÍCIAL AL UNIUNII EUROPENE
DIRECTIVA 2004/95/CE A COMISIEI
din 24 septembrie 2004
de modificare a Directivei 90/642/CEE a Consiliului privind conținuturile maxime de bifentrin și famoxadon stabilite prin directivă
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (1), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (2), în special articolul 4 alineatul (1) litera (f),
întrucât:
(1)
În conformitate cu dispozițiile Directivei 91/414/CEE, autorizațiile produselor fitosanitare destinate utilizării pe culturi specifice intră în competența statelor membre. Aceste autorizații trebuie să se bazeze pe evaluarea efectelor asupra sănătății umane și animale și a impactului asupra mediului. Elementele care trebuie luate în considerare în aceste evaluări includ expunerea utilizatorului și a celorlalte persoane prezente și efectele asupra mediului terestru, acvatic și aerian, precum și efectele asupra oamenilor și animalelor ale consumului de reziduuri prezente pe culturile tratate.
(2)
Conținuturile maxime de reziduuri (CMR) reflectă utilizarea cantităților minime de pesticide pentru asigurarea unei protecții corespunzătoare a plantelor, aplicate astfel încât cantitatea de reziduuri să fie cât mai redusă și acceptabilă din punct de vedere toxicologic, în special în ceea ce privește estimarea dozei zilnice admisibile.
(3)
CMR de pesticide trebuie să fie reexaminate în permanență. Acestea pot fi modificate pentru a lua în considerare utilizări noi, informații noi și date noi.
(4)
CMR se stabilesc la pragul de depistare atunci când utilizările autorizate de produse fitofarmaceutice nu au ca rezultat conținuturi de reziduuri de pesticide depistabile pe sau în produsele alimentare, atunci când utilizarea nu este autorizată, când utilizările care au fost autorizate de statele membre nu sunt bazate pe datele necesare sau când utilizările în țările terțe ce au ca rezultat prezența reziduurilor pe sau în produsele alimentare care pot fi puse în circulație pe piața comunitară nu au fost bazate pe datele necesare.
(5)
Informații referitoare la noile utilizări sau la utilizările modificate ale anumitor pesticide cuprinse în Directiva 90/642/CEE au fost transmise Comisiei. Acestea se referă la bifentrin și famoxadon al căror CMR a fost stabilit prin Directiva 2002/79/CE (3) a Comisiei și, respectiv, prin Directiva 2003/60/CE a Comisiei (4).
(6)
Expunerea consumatorilor la pesticidele menționate prin intermediul produselor alimentare care pot conține reziduuri din acestea, pe toată durata vieții lor, a fost estimată și evaluată în conformitate cu procedurile și practicile curente în Comunitatea Europeană, luând în considerare directivele publicate de Organizația Mondială a Sănătății (5). S-a calculat că aceste conținuturi maxime de reziduuri stabilite prin prezenta directivă nu determină depășirea dozelor zilnice admisibile.
(7)
Expunerea acută la famoxadon - pentru care există o doză de referință acută - prin intermediul produselor alimentare care pot să conțină reziduuri a fost estimată și evaluată în conformitate cu procedurile și practicile folosite în Comunitate, ținând seama de directivele publicate de Organizația Mondială a Sănătății. Avizele comitetului științific pentru plante, în special avizele și recomandările privind protecția consumatorilor de produse alimentare tratate cu pesticide, au fost luate în considerare. În urma evaluării dozei de famoxadon reiese că stabilirea CMR nu va determina depășirea dozei de referință acute. În cazul bifentrinului, evaluarea informației disponibile a arătat că nici o doză de referință acută nu este exigibilă și că, în consecință, nu este necesară o evaluare pe termen scurt.
(8)
În consecință, ar trebui modificate conținuturile maxime de reziduuri pentru aceste pesticide.
(9)
Prin urmare, Directiva 90/642/CEE ar trebui modificată în consecință.
(10)
Stabilirea de CMR provizorii la nivel comunitar sau modificarea acestora nu împiedică statele membre să stabilească CMR provizorii pentru famoxadon în conformitate cu articolul 4 alineatul (1) litera (f) din Directiva 91/414/CEE și cu anexa VI. Se estimează că o perioadă de patru ani este suficientă pentru a autoriza alte utilizări ale substanței active în cauză. La sfârșitul acestui termen, CMR provizorii devin definitive.
(11)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Conținuturile maxime de reziduuri de pesticide pentru bifentrin și famoxadon din anexa II la Directiva 90/642/CEE se înlocuiesc cu cele care figurează la anexa la prezenta directivă.
Articolul 2
(1) Statele membre adoptă și publică până la 25 martie 2005 actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor dispoziții, precum și un tabel de corespondență între aceste dispoziții și prezenta directivă.
Acestea aplică dispozițiile în cauză de la 26 martie 2005 cel târziu.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi este comunicat de către statele membre textulo principalelor dispoziții de drept intern pe care le adoptă în domeniul reglementat prin prezenta directivă.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 24 septembrie 2004.